11 vas ná geweld oor Gupta-myn | Maroela Media
'n Raadslid is onder die 11 mense wat Woensdag in Tigane naby Klerksdorp in hegtenis geneem is in verband met 'n gewelddadige betoging oor die Gupta-familie se Shiva-uraanmyn.
Lt.kol. Pelonomi Makau, woordvoerder van die polisie, het gesê die raadslid sal na verwagting vandag in die Hartbeesfontein-landdroshof verskyn, terwyl die 10 ander verdagtes Vrydag in die Klerksdorp-landdroshof sal verskyn. Die 11 is in hegtenis geneem op aanklagte van openbare geweld en opsetlike saakbeskadiging.
Volgens Makau het 'n groep voormalige werknemers van die Shiva-myn begin betoog omdat hulle beweer hulle is nie betaal nadat hulle afgelê is nie.
Versterk deur die gemeenskapslede van Tigane, het die betogers probeer om 'n optog na Hartbeesfontein te hou, maar die polisie kon hulle keer voordat hulle in die dorp ingegaan het waar hulle glo beplan het om eiendom te beskadig. 'n Polisievoertuig is wel in die proses beskadig.
Nou wanneer presies word die Guptas vervolg vir al hul ongeruimthede? Almal word vervolg behalwe hulle….
hoekom word due raadslid apart verhoor?
Ek wonder of hierdie mynprobleme ook Jan van Riebeeck se skuld is? Die regering , die werkers en die Guptas is mos altyd onskuldige mense.